De Doana duachfließt des Stådgebiet vo Inglståd vo Westn nåch Ostn auf a Länge vo 14,2 km vo Flusskilometa 2466,9 bis 2452,7 nåch internazjonaler Zählung, da Pegel Inglståd is bei Donaukilometa 129,7 nåch bayerischer Zählung. Da Wåssastand betragt bei Niedrigwåssa 96 cm, währnd da lãngjahrige mittlare Wåssastand bei 218 cm liegt. Beim  Jãhrhundathouchwåssa im Mai 1999 war da Pegel bei 748 cm. Im Bereich da Ståd Inglståd is de Donau zwischn 80 und 100 Meta broad, wobeis bei da 1971 baudn Staustufn im Westn vo da Ståd (de wo im Normalbetrieb an Strom fia d'Bahn måcht) am Stausee hechstns 500 Meter broad gstaut wern ko. Mit Ausnahme vo de Stådteile Haunwöhr und Gerolfing (und da hoib-legaln Siedlung im Roudn Grias am Baggersee), de wo bei Hochwasser duach an erhöhtn Grundwåssaspiagl leicht a Broblem kriang kanntn, is Inglståd in de letzten Jåhrzehnte vo  Hochwasserkatastrophen vaschont bliem.